CELEX: 32009D0010
Language: hu
Date: 2008-01-02 00:00:00
Title: 2009/10/EK: A Bizottság határozata ( 2008. december 2. ) a veszélyes anyagokkal kapcsolatos súlyos balesetek veszélyeinek ellenőrzéséről szóló 96/82/EK irányelv szerinti súlyos balesetek jelentésére szolgáló adatlapról (az értesítés a C(2008) 7530. számú dokumentummal történt) (EGT-vonatkozású szöveg)

10.1.2009   
            
            
               HU
            
            
               Az Európai Unió Hivatalos Lapja
            
            
               L 6/64
            
         
      A BIZOTTSÁG HATÁROZATA
   
   (2008. december 2.)
   a veszélyes anyagokkal kapcsolatos súlyos balesetek veszélyeinek ellenőrzéséről szóló 96/82/EK irányelv szerinti súlyos balesetek jelentésére szolgáló adatlapról
   (az értesítés a C(2008) 7530. számú dokumentummal történt)
   (EGT-vonatkozású szöveg)
   (2009/10/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a veszélyes anyagokkal kapcsolatos súlyos balesetek veszélyeinek ellenőrzéséről szóló, 1996. december 9-i 96/82/EK tanácsi irányelvre (1) és különösen annak 15. cikke (2) bekezdésére,
   az említett irányelv 22. cikkével létrehozott bizottsággal folytatott konzultációt követően,
   mivel:
   
               (1)
            
            
               A 96/82/EK irányelv 14. cikke értelmében a tagállamoknak gondoskodniuk kell arról, hogy súlyos baleset bekövetkezésekor az üzemeltető a lehető leghamarabb tájékoztassa az illetékes hatóságokat. Az irányelv 15. cikkének (1) bekezdése a tagállamokat arra kötelezi, hogy amint az lehetséges, tájékoztassák a Bizottságot a területükön bekövetkező azon súlyos balesetekről, amelyek megfelelnek a VI. melléklet feltételeinek. Az irányelv 15. cikkének (2) bekezdése értelmében a tagállamok, amint a 14. cikkben előírt információk rendelkezésre állnak, jelentés formájában kötelesek tájékoztatni a Bizottságot a baleset általuk végzett vizsgálatáról és a jövőbeli megelőző intézkedésekre vonatkozó ajánlásaikról.
            
         
               (2)
            
            
               A 15. cikk (2) bekezdésében előírt tájékoztatást az irányelv 22. cikkében említett eljárással összhangban megállapított és rendszeresen felülvizsgált jelentési adatlap használatával kell megadni.
            
         
               (3)
            
            
               Az e rendeletben előírt intézkedések összhangban vannak az irányelv 22. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A veszélyes anyagokkal kapcsolatos súlyos balesetek veszélyeinek ellenőrzéséről szóló 96/82/EK irányelv 15. cikke (2) bekezdésének alkalmazása céljából elfogadásra kerül az e határozat mellékletében található, súlyos baleset jelentésére szolgáló adatlap.
   2. cikk
   A tagállamok 2008. december 1-jei hatállyal kötelesek – a 96/82/EK irányelv 19. cikkének (2) bekezdése szerinti nyilvántartási és információs rendszer használatával – a melléklet szerinti adatokat tartalmazó jelentéseket benyújtani.
   3. cikk
   A mellékletben szereplő, súlyos balesetek jelentésére szolgáló adatlap végleges alkalmazását legalább öt hónapos próbaidőszaknak kell megelőznie, 2008. december 1-jétől kezdődően.
   4. cikk
   Ha a próbaidőszak alapján a mellékletben szereplő, súlyos balesetek jelentésére szolgáló adatlap módosításra szorul, ezt a határozatot az említett irányelv 22. cikkében megállapított eljárás szerint kell módosítani.
   5. cikk
   A bizalmas adatokat az eljárási szabályzatának módosításáról szóló, 2001. november 29-i 2001/844/EK, ESZAK, Euratom bizottsági határozattal (2) összhangban kell kezelni.
   6. cikk
   A tagállamok jelentései csak az illetékes hatóságok számára hozzáférhető adatokat tartalmazzák.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2008. december 2-án.
      
         
            a Bizottság részéről
         
         Stavros DIMAS
         
         
            a Bizottság tagja
         
      
   
   
      (1)  HL L 10., 1997.1.14., 13. o.
   
      (2)  HL L 317., 2001.12.3., 1. o.
   
      MELLÉKLET
      A 96/82/EK irányelv 15. cikkének (2) bekezdése szerint benyújtandó adatok
      (Nyilvántartási és információs rendszeren a Bizottságnak a súlyos balesetek bejelentésére szolgáló rendszere értendő, amely a http://mahbsrv.jrc.it internetcímen érhető el)